शहीद स्मारक को खुलवाने के लिए एसडीएम से मिला प्रतिनिधि मंडल
क्षेत्रके भैंसड़ा गांव में शहीद अगरसिंह के स्मारक को चारों ओर से 400 केवी जीएसएस की चार दीवारी से बंद कर देने के विरोध में धरने पर बैठे लोगों का दल बुधवार को एसडीएम मूलसिंह राजावत से मिला। इसके साथ ही भैंसड़ा जीएसएस पर गेट रखने की मांग को लेकर वीरांगना सहित ग्रामीण दूसरे दिन भी धरने पर बैठे।
बुधवार को प्रतिनिधि मंडल का नेतृत्व कर रहे भाजपा युवा नेता आईदानसिंह भाटी ने एसडीएम राजावत को बताया कि जीएसएस के निर्माण के दौरान स्थानीय लोगों द्वारा शहीद के स्मारक तक जाने के लिए मार्ग देने की मांग की थी। जिस पर उन्हें आश्वासन दिया था। लेकिन जीएसएस निर्माण के बाद में कोई मार्ग नहीं छोड़ा गया। ऐसे में शहीद के स्मारक पर जाना मुश्किल हो गया है। मुलाकात के दौरान एसडीएम राजावत ने प्रतिनिधि मंडल, तहसीलदार, डिस्कॉम अधिकारियों की बैठक लेकर जीएसएस की चार दीवारी में बंद किए स्मारक की विस्तृत जानकारी ली। एसडीएम ने वार्ताकार डिस्कॉम अधिकारियों को स्मारक के लिए गेट रखने के कड़े निर्देश दिए। जिस पर डिस्कॉम अधिकारियों ने उच्चाधिकारियों को अवगत कराने की बात कही। वहीं अस्थाई रूप से मार्ग देने का आश्वासन दिया। इस अवसर पर पंचायत समिति सदस्य आईदानसिंह भाटी, देवीसिंह, शैतानसिंह, जगमालसिंह, देवीसिंह, स्वरूपसिंह, रतनसिंह सहित कई कार्यकर्ता उपस्थित थे।
hin_Deva hin_Deva hin_Deva